Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 527/2003 που επιτρέπει την προσφορά και την παράδοση στην άμεση ανθρώπινη κατανάλωση ορισμένων οίνων που εισάγονται από την Αργεντινή που μπορεί να έχουν υποβληθεί σε οινολογικές πρακτικές που δεν προβλέπονται από τον κανονισμό (ΕΚ) αριθ. 1493/1999

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι οίνοι καταγωγής τρίτων χωρών, οι οποίοι έχουν υποστεί οινολογικές πρακτικές που δεν επιτρέπονται από την κοινοτική νομοθεσία, δεν μπορούν, χωρίς ρητή παρέκκλιση που αποφασίζεται από το Συμβούλιο, να προσφερθούν στην άμεση ανθρώπινη κατανάλωση στην Κοινότητα. Η διαδικασία παρεκκλίσεως προβλέπεται στο άρθρο 45 παράγραφος 2 του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς. Στους οίνους καταγωγής Αργεντινής μπορεί να προστεθεί μηλικό οξύ για να ελεγχθεί η οξύτητά τους και αυτή η οινολογική πρακτική που επιτρέπεται στην Αργεντινή απαγορεύεται στην Ευρωπαϊκή Ένωση.

Μεταξύ της Κοινότητας, που εκπροσωπείται από την Επιτροπή, και της Δημοκρατίας της Αργεντινής συνεχίζονται διαπραγματεύσεις που αφορούν κυρίως τις αντίστοιχες οινολογικές πρακτικές των δύο μερών, ώστε να συναφθεί συμφωνία επί του εμπορίου του οίνου. Για να διευκολυνθεί η ορθή διεξαγωγή των διαπραγματεύσεων αυτών, είναι σκόπιμο να παραταθεί η άδεια να επιτρέπονται ορισμένες οινολογικές πρακτικές μέχρις ενάρξεως ισχύος της συμφωνίας που θα προκύψει από τις εν λόγω διαπραγματεύσεις, και το αργότερο έως τις 30 Σεπτεμβρίου 2004.

Η Επιτροπή προτείνει να επιτραπεί η παρουσία μηλικού οξέως στους οίνους καταγωγής Αργεντινής και αυτό μέχρι το τέλος των διαπραγματεύσεων που διεξάγονται μεταξύ της Κοινότητας και της Δημοκρατίας της Αργεντινής με σκοπό τη σύναψη συμφωνίας σχετικά με το εμπόριο του οίνου και το αργότερο έως τις 30 Σεπτεμβρίου 2004.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 527/2003 που επιτρέπει την προσφορά και την παράδοση στην άμεση ανθρώπινη κατανάλωση ορισμένων οίνων που εισάγονται από την Αργεντινή που μπορεί να έχουν υποβληθεί σε οινολογικές πρακτικές που δεν προβλέπονται από τον κανονισμό (ΕΚ) αριθ. 1493/1999

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαίου 1999, για κοινή οργάνωση της αμπελοοινικής αγοράς [1], και ιδίως το άρθρο 45 παράγραφος 2,

[1] ΕΕ L 179 της 14.7.1999, σ. 1. Κανονισμός όπως τροποποιήθηκε την τελευταία φορά με τον κανονισμό (EΚ) αριθ. 806/2003 (ΕΕ L 122 της 16.5.2003, σ. 1).

την πρόταση της Επιτροπής [2],

[2] ΕΕ C ... της ..., σ. ..

Εκτιμώντας τα εξής:

(1) Μεταξύ της Κοινότητας, που εκπροσωπείται από την Επιτροπή, και της Δημοκρατίας της Αργεντινής διεξάγονται διαπραγματεύσεις με σκοπό τη σύναψη συμφωνίας σχετικά με το εμπόριο του οίνου. Οι διαπραγματεύσεις αυτές αφορούν κυρίως τις αντίστοιχες οινολογικές πρακτικές των δύο μερών, καθώς και την προστασία των γεωγραφικών ενδείξεων.

(2) Προκειμένου να διευκολυνθεί η συνέχιση των διαπραγματεύσεων αυτών, φαίνεται ότι είναι σκόπιμο να παραταθεί η παρέκκλιση που επιτρέπει την προσθήκη μηλικού οξέως στους οίνους που παράγονται στο έδαφος της Αργεντινής και εισάγονται στην Κοινότητα, έως την έναρξη ισχύος της συμφωνίας που θα προκύψει από τις εν λόγω διαπραγματεύσεις, και το αργότερο έως τις 30 Σεπτεμβρίου 2004.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 1, δεύτερο εδάφιο, του κανονισμού (ΕΚ) αριθ. 527/2003 του Συμβουλίου [3] τροποποιείται ως εξής:

[3] ΕΕ L 78 της 25.3.2003, σ. 1.

"Ωστόσο, η άδεια αυτή ισχύει μόνο μέχρι την έναρξη ισχύος της συμφωνίας που θα προκύψει από τις διαπραγματεύσεις με την Αργεντινή με σκοπό τη σύναψη συμφωνίας σχετικά με το εμπόριο του οίνου και το αργότερο έως τις 30 Σεπτεμβρίου 2004."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>